**Kincset érő hangok**

2014. november 27-én, Fehérvárcsurgón, a Károlyi kastélyban került megrendezésre a tankerületi népdaléneklési verseny. Iskolánk öt dalos torkú és kedvű tanulója mérettette meg magát e vetélkedésen.

Az egyik patinás hangulatú kastélyteremben közel 40 dalos nevező és kísérőik várták a nemes versengést. Az elhangzott színvonalas produkciók közül iskolánk tanulói igazán emlékezetes pillanatokkal örvendeztették meg a zsűrit és a hallgatóságot.

Az 1-2. osztályosok kategóriájában **Palkovics Flóra** (2.o.) különdíjban részesült első népdalénekes szereplésén.

A 3-4. osztályosok közül **Kállai Kristóf** (3.o.) első helyezést kapott a zsűritől kiemelkedő előadásáért. A hallgatóság is „kalapot emelt” a produkció hallatán.

Az 5-6. osztályosok szoros versenyében az idén **Mayer Blanka és Palócz Mira** (5.o.) hangulatos népdalcsokrát is különdíjjal jutalmazta a zsűri. A legnehezebb népdalokkal induló **Sáfrán Lilla** (6.o.) is elismerést érdemel szép előadásáért.

A sikeres szerepléseket komoly, áldozatos felkészülő munka előzi meg. Jó hangulatú próbákon, sok-sok gyakorláson át vezetett az út a versenyig. Méltán lehetünk büszkék minden tehetséges népdalénekesünkre.

Iskolánk nevében szívből gratulálok Mindnyájuknak, és további szép sikereket kívánok!

Vargáné Gáspár Zita